Naweek se kwarteindstryde nie op papier gewenEnigeen wat reken die uitslae van Saterdag en Sondag se kwarteindwedstryde in die Supersportreeks is voor die hand liggend, kan dalk lelik op sy neus kyk. Dis onwaarskynlik dat enige van die kragmetings op papier gewen sal word. Ja, daar is gunstelinge, maar dit sal onverantwoordelik wees om enige van die buiteperde sonder meer te verontagsaam. Saterdag op Ellispark het die Goue Leeus-vyftiental gewis ʼn neusie voor, maar die Pumas is ‘n moeilike spulletjie en die tuisspan sal ‘n baie groot fout begaan deur hulle te onderskat. Die OP Kings is in ʼn lank agterweë opswaaifase, en aansienlik sterker as die Griffons wat die Griekwas verlede Saterdag op einste Griekwapark hard laat werk het. Hoewel ‘n sterk moontlikheid, is ‘n Griekwasege geen uitgemaakte saak nie. In die Groenpunt-atletiekstadion, Kaapstad, wanneer die meeste Suid-Afrikaners vir hul Sondagmaal aansit, is die speelveld gelyk vir die Sharks-vyftiental en die Blou Bulle. Die ou-ou gemeenplaas dat die span wat sy kanse die beste benut die wedstryd sal wen, is waarskynlik die veiligste voorspelling. Ná die Vrystaat-vyftiental se uiters teleurstellende vertoning verlede week teen die Sharks, word hy nie juis ʼn kans teen die onoorwonne Westelike Provinsie (op die koop toe op die Streepruie se tuiswerf) gegun nie. Dit sal die grootste verrassing van die naweek wees as die Vrystaters die doemprofete hul woorde kan laat sluk. Saterdag 14:00 Goue Leeus teen Pumas, Ellispark, Johannesburg 15:00 Griekwas teen OP Kings, Griekwapark, Kimberley Sondag 12:45 Sharks-vyftiental teen Blou Bulle, Groenpunt-atletiekstadion, Kaapstad 15:15 WP teen Vrystaat-vyftiental, Groenpunt-atletiekstadion, Kaapstad